Period: Old Babylonian
Genre: Literary
Transliteration:
<SURFACE>
en mah-di an ki nir-ŋal₂ ni₂-te-na
a-a {d}en-ki gud-dam a ri-a am gal-e tud-da
mi₂ dug₄-ga kur gal {d}en-lil₂-le ki aŋ₂ an kug-ga
lugal {ŋiš}meš₃ abzu-a du₃-a kur-kur-ta il₂-la
ušumgal mah eridug{ki}ga gub-ba
ŋissu-bi an ki-a dul-la
...{ŋiš}ŋeštin-na kalam-ma la₂-a
...en he₂-ŋal₂-la {d}a-nun-na-ke₄-ne
...peš₁₀-ŋal₂ e₂-kur-ra gaba-ŋal₂ an ki-a
...mah abzu-ta sig₉-ga dim gal an ki-a
...igi 1(diš) il₂-la-ni kur-šag₄-ge di-di
...u₃-tud lu-lim u₃-tud-da
...u₃-tud šeg₉-bar u₃-tud-da
...šag₄-tum₂-ma si-dug₄-ga šag₄ hur-saŋ-ŋa₂-ka
...sig₇-ga-ba lu₂ nu-ku₄-ku₄-da
...gi hal-hal-la-gin₇ igi-zu im-ši-ŋal₂
ud šid-e itid e₂-ba ku₄-ku₄ mu šu du₇-du₇-da
mu šu du₇ unken-e eš-bar šum₂-mu-da
eš-bar kiŋ₂ ud-da si sa₂-sa₂-e-da
a-a {d}en-ki uŋ₃ saŋ si-a-ba lugal-bi za-e-me-en
ka ba-a-zu niŋ₂ im-lu-lu he₂-ŋal₂ ki bi₂-ib-us₂
pa-zu gu gurun-ba sig₇-ga gada ha-ad-e du₇-a
...diŋir-re-e-ne-ka me-te-aš im-mi-ib₂-ŋal₂
...ŋiš {ŋiš}tir-ba du₃-a {tug₂}zulumhi-e na-nam
...zid sila₄ zid na-su₈-e me-te-aš im-mi-ib₂-ŋal₂
...gana₂ zid-da...um-mi-in-ra
...guru₇-du₆ guru₇-maš-e gu₂ im-da-gur-re
...i₃ na-nam ga na-nam tur₃ amaš-e nam-de₆
...i-lu-lam-ma-na dug₃-ge-eš im-mi-ib-be₂
unud-de₃ dun₅-dun₅ {dug}šakir-ra-ka-na ud im-di-ni-ib-zal-e
kiŋ₂-sig unu₂ gal diŋir-re-e-ne-ka me-te-aš im-mi-ib-ŋal₂
inim-zu ŋuruš-e usu-ni-gin₇ šag₄-ga mu-ni-ŋal₂
gud a₂ gur-ra-gin₇ kisal-a mu-un-du₇-du₇
inim-zu ki-sikil-e hi-li-a-ni-gin₇ saŋ-ŋa₂ mu-ni-in-ŋal₂
...ŋar-ŋar-ra-bi uŋ₃-e u₆ mu-e
...sig₁₀-ga-am₃ kaskal-e am₃-ra
...<unk> du₃-a a₂-bi na-sud-e
...barag-barag-ge₂-e-ne
...hul₂-hul₂-la-da silim di-e-de₃
...kur gal {d}en-lil₂-le a₂ mu-un-da-an-aŋ₂
...en he₂-ŋal₂-la en ŋeštug₂-ga
...an-ne₂ ki aŋ₂ he₂-du₇ eridug{ki}ga
...eš-bar ki-bi-še₃ ŋar nam tar-re gal-zu
...ud-de₃ saŋ ba-ab-gi₄ itid e₂-ba ba-an-kur₉
...šid-bi sa₂ ba-ab-dug₄
...uŋ₃ ki-tuš-ba bi₂-in-tuš
...<unk> <unk> na-gada-bi bi₂-in-us₂
...šu du₇-a
...su <unk> ba-an-gi₄
...<unk> <unk> {ŋiš}tukul e₂-ba bi₂-in-gi₄
...en uŋ₃ ki-tuš-ba bi₂-in-ge-en
...uŋ₃ numun-a e₃-ni numun zid he₂-i-i
{d}nu-dim₂-mud u₈ zid <unk> e₃-ni sila₄ zid he₂-u₃-tud
ab₂ numun e₃-ni amar zid he₂-u₃-tud
ud₅ zid <unk> e₃-ni maš₂ zid he₂-u₃-tud
gan₂-ne₂ gana₂ zid <unk> u₃-un-e₃-en
guru₇-du₆ guru₇-maš-e an-edin-na gu₂ hu-mu-un-gur-gur-re
kalam-ma ki tab-ba-a u₃-ba-e₃-en
...
{d}en-ki lugal abzu-ke₄ ni₂ gal na-kur-ku silim zid-de₃-eš na-e
a-a-ŋu₁₀ lugal an ki-ke₄
an ki-a pa e₃ ma-ni-in-ak
pap-ŋu₁₀ lugal kur-kur-ra-ke₄
me mu-un-ur₄-ur₄ me šu-ŋu₁₀-še₃ mu-un-ŋar
e₂-kur-re e₂ {d}en-lil₂-la₂-ta
abzu eridug{ki}ŋu₁₀-še₃ nam-galam mu-de₆
a zid am gal-e ri-a-me-en dumu-saŋ an-na-me-en
ud gal ki gal-la e₃-a-me-en en gal kalam-me-en
gu₂-gal barag-barag-ge₂-ne-me-en a-a kur-kur-ra-me-en
šeš-gal diŋir-re-e-ne-me-en he₂-ŋal₂ šu du₇-me-en
kišib-ŋal₂ an ki-bi-da-me-en
ŋeštug₂ ŋizzal kur-kur-ra-me-en
an lugal-da barag an-na-ka di si sa₂-e-me-en
{d}en-lil₂-da kur-ra igi ŋal₂-la-ka nam dug₃ tar-ra-me-en
nam tar-ra ki ud e₃-a-ke₄ šu-ŋa₂ mu-un-ŋal₂
{d}nin-tur₅-re mi₂ zid dug₄-ga-me-en
{d}nin-hur-saŋ-ŋa₂-ke₄ mu dug₃ sa₄-a-me-en
palil {d}a-nun-na-ke₄-ne-me-en
u₃-tud-da dumu-saŋ an kug-ga-me-en
en-e nam-mah mu-un-du-a-ta
nun gal-e ni₂-te-ni za₃-mi₂ mi-ni-in-dug₄-ga-ta
{d}a-nun-na šudu₃ a-ra-zu-a ši-im-ma-an-sug₂-sug₂-ge-eš
en nam-galam-ma ŋiri₃ gub-ba
eš-bar kiŋ₂-ŋa₂ za₃-mi₂ dug₄-ga {d}en-ki za₃-mi₂
2(diš)-kam-ma-še₃ nam gal hul₂-la-da
{d}en-ki lugal abzu-ke₄ ni₂ gal na-kur-ku silim zid-de₃-eš na-e
en-me-en dug₄-ga zid-da-me-en saŋ-bi-še₃ e₃-a-me-en
dug₄-ga-ŋu₁₀ tur₃ im-ši-du₃-du₃ amaš im-ši-niŋin₂-niŋin₂
an-e um-ma-te im he₂-ŋal₂-la an-ta šeŋ₃-ŋa₂
ki-e um-ma-te a-eštub u₃-ba ŋal₂-la-am₃
a-gar₃ sig₇-sig₇-ga-bi um-ma-te
inim-ŋu₁₀-ta guru₇-du₆ guru₇-maš-e gu₂...
...eš₃ ki sikil-la bi₂-du₃ mu dug₃-ga bi₂-sa₄
abzu-ŋu₁₀ eš₃ <unk> a bi₂-du₃ nam dug₃-ga bi₂-tar
e₂-ŋu₁₀ ŋissu-bi ambar muš-a...
e₂-ŋu₁₀ suhur{ku₆}e u₂-lal₃-e sun₄ im-ši-sud-e
...kun mu-na-sud-e
buru₅{mušen} gud₃-ba šeg₁₁ mu-da-an-gi₄-gi₄
en <unk>...ŋiš ma-an-la₂-eš
...za₃-mi₂-ŋa₂...
abgal abrig lu₂ igi...
numunₓ(|A.ZI&ZI|) numunₓ(|ZI&ZI.A|){sar} ud su₃-ra₂-ŋa₂...
enkum ninkum-e-ne šu si...
id₂ ša-ma-ab-kug eš₃ šag₄-ga ša-ma-ab-la₂
abzu-ŋa₂ šir₃ kug nam-šub ma-an-la₂
ma₂-gur₈-ŋu₁₀ men tarah abzu
šag₄-ba hul₂-hul₂-la ša-ma-ni-ib-de₆
ambar mah ki šag₄-ge pad₃-da-ŋa₂
a₂-bi ša-ma-an-sud-e gu₂ ša-ma-an-mar-mar-e
gu₃ ra-e-ne {ŋiš}ŋisal šu ša-ma-an-du₇-uš
šir₃ ša-ma-ab-dug₃-ge-ne id₂ ša-ma-ab-hul₂-le-ne
{d}niŋir-sig₇ ensi₂ {ŋiš}ma₂-gur₈-ra-ke₄
ŋidru kug-sig₁₇ šu...
{d}en-ki-me-en ma₂ tarah abzu-ŋa₂ a₂ ša-ma-ni-ib-aŋ₂-e
en-me-en ŋe₂₆-e ga-ŋen
{d}en-ki-me-en kalam-ŋa₂-aš ga-an-e₃
en...tar-tar-re-ŋu₁₀ ŋe₂₆-e...
...ra...
...e u₆-e...
...ma-ab-šum₂...
...sikil-la...
...sig₇-sig₇-ga-bi u₆ ga-am₃-dug₄
kur...ma₂-gan{ki} dilmun{ki}bi
...igi he₂-em-da-a-du₈
{ŋiš}ma₂ dilmun{ki}na ŋiš he₂-en-du₃
...ma₂-gan{ki}na an-zag he₂-en-la₂
{ŋiš}ma₂-gi₄-lum me-luh-ha{ki}a-ke₄
kug-sig₁₇ kug-babbar bal-še₃ he₂-ak-e
{d}en-lil₂...kur-kur-ra-ra nibru{ki}še₃ he₂-na-ab-tum₂
iri nu-tuku-ra e₂ nu-tuku-ra
...maš₂-anše saŋ-e-eš mu-ni-rig₇
nun...e₃-a-ra
{d}a-nun-na-ke₄-ne mi₂ zid mu-un-ne-ne
en me gal me sikil-la <unk> a
me gal me šar₂-ra ŋiri₃ gub-ba
an ki niŋ₂-daŋal-ba zag ša₄-a
eridug{ki} ki kug ki kal-kal-la-aš me mah šu ti-a
{d}en-ki en an ki za₃-mi₂
nun gal kalam-ma-na e₃-a-ra
en-en-e-ne barag-barag-ge₂-ne
ka-mu₇-ŋal₂ eridug{ki}ga-ke₄-ne
šag₄-gada-la₂ ki-en-gi-ra-ke₄-ne
nam-išib abzu mu-na-ab-be₂-ne
a-a {d}en-ki ki kug ki...im-mi-ib-gub-bu-ne
dag agrun-na...
ki-gub-ba mu...
eš₃ mah abzu...
šag₄-ba li an-na u₂ sikil-la...
...kug ki-en <unk> mah...{d}en-ki-ka-ke₄...im-sa₂-e-ne
kun-saŋ eridug{ki}ga kar dug₃-ga im-mi-ib₂-galam-e-ne
tarah abzu kar dug₃ kar mah im-mi-ib-dub-e-ne
uz-ga kug mu-na-ŋa₂-ŋa₂-ne
a-ra-zu-a-ra-zu mu-na-ab-be₂-ne
...
a-ŋi₆ uru₁₆...
{d}en-ki-ra <unk>...<unk> a-da-min₃-na...
suhur-maš{ku₆}e...
nun gal-ra...a-da-min₃ mu-na-e
eštub{ku₆}e gi-zi di₄-di₄-la₂-bi kun...
urin gal abzu-ta sig₉-ga an-dul₃-e-eš ak-e
ŋissu-bi ki-šar₂-ra la₂-a uŋ₃-e ni₂ te-en-ten
us₂-saŋ dimgul ambar...du₃-a kur-kur-ta il₂-la
en ensi₂ gal abzu-ke₄
tarah abzu-ka a₂ ša-mu-un-aŋ₂-e
meš₃ abzu-ta še-er-ka-an dug₄-ga
eridug{ki} ki kug ki kal-kal-la-aš me mah šu ti-a
nu-banda₃ mah kur-ra dumu {d}en-lil₂-la₂-ke₄
gi-muš kug-ga šu im-mi-in-du₈
ur-saŋ abzu-še₃...
...
an...
lu₂...<unk>...
{d}sirsir...
en-ra {ŋiš}ma₂ šu...
{d}niŋir-sig₇ ensi₂...
en-ra ŋidru kug šu...
la-ha-ma engur-ra 5(u)-bi mi₂ zid...
gu₃ ra-e-ne gam₄-gam{mušen} an-na-gin₇...
lugal u₃-na gub a-a {d}en-ki kalam-ma...
nun gal kalam-ma...
he₂-ŋal₂ an ki-a pa e₃ mu-na-ab-ak
{d}en-ki-ke₄ nam im-mi-ib-tar-re
ki-en-gi kur gal ma-da an ki
še-er-zid gur₃-ru ud e₃-ta ud šu-uš uŋ₃-e me šum₂-mu
me-zu me mah šu nu-ku₄-ku₄
šag₄-zu galam kad₅ lu₂ nu-pad₃-de₃
umun₂ zid ki diŋir u₃-tud-za an-gin₇ šu nu-teŋ₃-ŋe₂₆
lugal u₃-tud suh zid keše₂-de₃
en u₃-tud saŋ-men ŋa₂-ŋa₂
en-zu en idim an lugal-da barag an-na i-im-tuš
lugal-zu kur gal a-a {d}en-lil₂
{ŋiš}erin-gin₇ šar₂ dug₄-ge ša-mu-ra-an-gi₁₆-ib a-a kur-kur-ra-ke₄
{d}a-nun-na diŋir gal-gal-e-ne
šag₄-za ki-ur₃-ra šu ba-ni-in-ti-eš
gi-gun₄-na ŋiš dili ŋiš dili-za u₂ mi-ni-ib-sug₄-sug₄-ne
e₂ ki-en-gi tur₃-zu he₂-du₃-du₃ ab₂-zu he₂-lu-lu
amaš-zu he₂-ŋar-ŋar udu-zu he₂-šar₂-šar₂
gi-gun₄-na-zu an-ne₂ he₂-em-us₂
...zid-zu šu an-še₃ he₂-em-il₂
{d}a-nun-na-ke₄-ne šag₄-zu-a nam he₂-em-da-ab-tar-re-ne
eš₃ urim₂{ki}e nam-mi-ib-dib
{d}en-ki lugal abzu-ke₄ nam im-mi-ib-tar-re
iri me-te-ŋal₂-la a tu₅-tu₅ gud silim-ma gub-ba
barag nam-he₂ kur-ra dub₃ ba₉-re₆ hur-saŋ-gin₇ il₂-la
{ŋiš}tir ha-šu-ur₂-ra ŋissu daŋal-la ne₃-ni-ta nir-ŋal₂
me šu du₇-a-zu si he₂-em-sa₂
kur gal {d}en-lil₂-le an ki-a mu mah-zu mi-ni-in-pad₃
iri nam tar-ra {d}en-ki-ka₃-me-en
eš₃ urim₂{ki} gu₂ an-še₃ he₂-zig₃
kur me-luh-ha{ki} nam-mi-ib₂-dib
{d}en-ki lugal abzu-ke₄ nam nam-mi-ib₂-tar-re
kur gig₂ ŋiš-zu ŋiš gal he₂-em {ŋiš}tir-zu meš₃ kur-ra he₂-em
{ŋiš}gu-za-bi e₂-gal lugal-la-ke₄...he₂-em-mi-ib-ŋal₂
gi-zu gi gal he₂-em gi...
ur-saŋ-e ki me₃-ka {ŋiš}tukul...
gud-zu gud gal he₂-em gud...
gu₃-bi gu₃ am kur-ra-ka...
me gal diŋir-re-e-ne-ke₄ šu...
dar{mušen}dar{mušen} kur-ra sun₄ {na₄}gug...
mušen-zu {d}ha-ia₃{mušen}...
mu₇-mu₇-bi e₂-gal lugal-la-ka...
kug-zu kug-sig₁₇ he₂-em
urud-zu an-na zabar-ra...
kur niŋ₂-nam-zu...
nam-lu₂-ulu₃-zu he₂...
...nitah₂ tab-ba-ni-ir gud-gin₇ he₂-en-ed₂-de₃
...<unk> <unk> iri{ki} <unk>...na-ke₄
...<unk> gin₇ <unk> ba-an-ak
...dilmun{ki}na mu-un-sikil mu-un-dadag
...zag-ba nam-mi-in-gub
...eš₃ agargara-še₃ ba-an-šum₂ ku₆...<unk> i₃-gu₇-e
...gana₂ zid-še₃ ba-an-šum₂ zu₂-lum-bi...
...elam{ki}...
<unk> gin₇ teš₂-bi...
lugal {d}en-lil₂-le a₂...
e₂-bi mu-un-hul bad₃-bi...
kug {na₄}za-gin₃-bi e₂ niŋ₂-gur₁₁-bi
{d}en-lil₂ lugal kur-kur-ra-ra nibru{ki}še₃ he₂-na-ab-tum₂
iri nu-tuku e₂ nu-tuku-ra
{d}en-ki-ke₄ mar-tu maš₂-anše saŋ-e-eš mu-ni-rig₇
ki-bi-ta igi-ni...
a-a {d}en-ki {id₂}buranun-na nam-mi-in-il₂-a-ta
gud du₇-du₇-gin₇ u₃-na mu-un-na-gub
ŋiš₃ im-zi-zi dub₃ im-nir-re
{id₂}idigna a zal-le...
šilam u₂-numun-na amaš ŋiri₂-tab-ba amar-bi gu₃ di-dam
{id₂}idigna gud du₇-gin₇ a₂-na...
ŋiš₃ im-zig₃ niŋ₂-mussa nam-de₆
{id₂}idigna am gal-gin₇ šag₄ im-hul₂ u₃-tud-ba...
a nam-de₆ a zal-le na-nam kurun₂-bi na-dug₃-ge
še nam-de₆ še gu-nu na-nam uŋ₃-e na-gu₇-e
e₂-kur-re e₂ {d}en-lil₂-la₂-ke₄ niŋ₂ ŋal₂-la nam-si
{d}en-ki-da {d}en-lil₂ mu-un-da-hul₂ nibru{ki}...
en-e nam-en-še₃ suh...
nam-lugal-še₃ aga zid mu-un-ak
a₂ gab₂-bu-na ki nam-mi-in-us₂
he₂-ŋal₂ ki-ta mu-na-ra-ŋen
zid-da-na ŋidru ŋal₂-la-bi
{id₂}idigna {id₂}buranun-na teš₂ gu₇-u₃-da
ka giri₁₇-zal-ta kab₂ di-da-bi
he-nun e₂-gal-ta i₃-gin₇ lah₄-am₃
en nam tar-ra {d}en-ki lugal abzu-ke₄
{d}en-bi₂-lu-lu ku₃-ŋal₂ id₂-da-ke₄
...zag-ba nam-mi-in-gub
...<unk>{ku₆} suhur{ku₆} ba-an-šum₂
...gi sumun gi henbur ba-an-šum₂
...
...a-da-min₃...
sa-par₄-ra-ni ku₆ nu-e₃
niŋ₂-keše₂-da-ni u₃-tud nu-e₃
gu la₂-a-na mušen nu-e₃
<unk> lu₂ a₂ mah dumu ezen sur₁₂-a
{d}<unk> lu₂ ku₆-e ki aŋ₂-ŋa₂
{d}en-ki-ke₄ zag-ba nam-mi-in-gub
en-e eš₃ mu-un-ŋar eš₃ kug-ga-am₃ šag₄-bi galam kad₅-am₃
a-ab-ba eš₃ mu-un-ŋar eš₃ kug-ga-am₃ šag₄-bi galam kad₅-am₃
eš₃ šag₄-bi gu suh₃-a niŋ₂ lu₂ nu-zu-a
...ki-gub-bi {mul}iku <unk> a
...kug-ga igi-nim-ma gub-bi {mul}{ŋiš}gigir-še₃ i₃ <unk>
...ab hu-luh-ha i-zi zig₃-ga-am₃ me-lem₄-bi huš-a
...diŋir...saŋ...
šag₄-be₂-ne te-en-ten im-ši-ŋa₂-ŋa₂ e₂-gal...
...šudu₃...
{d}en-ki-ra...barag mah...
en-ra zal-le...
nun gal...u₃-tud...
<unk>{mušen} a-ab-ba bulug <unk>...
eš₃ niŋ₂ dug₃ eš₃ niŋ₂...
e₂-kur-re e₂...niŋ₂ ŋal₂-la...
{d}en-ki-da {d}en-lil₂ mu-hul₂-hul₂ nibru{ki} giri₁₇-zal-am₃
...eš₃ kug-ga <unk> a
...su₃-ud di...ŋar-ra
a-ŋi₆ uru₁₆ gal-la...
i-zi hu-luh-ha kur-ku ab-ba...
zi-pa-aŋ₂-ta e₃...
in-nin₉ sirara₂{ki}a...ku₆...
a-ab-ba ki niŋ₂-daŋal-la-ba
{d}en-ki-ke₄ zag-ba nam-mi-in-gub
im šeŋ₃ an-na-ka gu₃ ba-an-de₂
dungu dirig-ga-gin₇ bi₂-in-us₂
an-ur₂-še₃ zig₃-ga...im-sar-re
du₆-du₆ gana₂-še₃...i₃-ŋa₂-ŋa₂
ud gal-la <unk> a niŋ₂-ŋir₂-da du₇-du₇
{ŋiš}si-ŋar kug an-šag₄-ge gib-ba
dumu an-na ku₃-ŋal₂ an ki-a
{d}iškur lu₂ he-ŋal₂ dumu an-na-ke₄
{d}en-ki-ke₄ zag-ba nam-mi-in-gub
{ŋiš}apin {ŋiš}šudul₂ erin₂-bi si ba-an-sa₂
nun gal {d}en-ki-ke₄ gud si-par₄ us₂-a ba-an-šum₂
ab-sin₂ kug-ge ka ba-an-du₈
gan₂-ne₂ zid-de₃ še ba-an-mu₂
en suh-gir₁₁ he₂-du₇ an-edin-na
a₂-šita₄ engar {d}en-lil₂-la₂
{d}en-ki-im-du lu₂ eg₂ pa₅-ra-ke₄
{d}en-ki-ke₄ zag-ba nam-mi-in-gub
en-e gana₂ zid-de₃ gu₃ ba-an-de₂ še gu-nu ba-an-šum₂
{d}en-ki-ke₄ gig-zid₂ gu₂-gal-la sa-zid₂ ba-an-e₃
še-eštub še gu-nu še in-nu-ha-bi guru₇-še₃ mu-un-dub-dub
{d}en-ki-ke₄ guru₇-du₆ guru₇-maš-e im-ma-da-an-tab-tab
{d}en-lil₂-da uŋ₃-e he₂-ŋal₂-la šu mu-un-di-ni-ib-peš-e
saŋ bar gun₃-gun₃ igi lal₃ šu₂-šu₂
in-nin₉ e-ne su₃-ud ŋal₂ usu kalam-ma zi saŋ gig₂-ga
{d}ezina₂ ninda dug₃ niŋ₂ ki-šar₂-ra-ke₄
{d}en-ki-ke₄ zag-ba nam-mi-in-gub
nun gal-e {ŋiš}al-e sa bi₂-in-sig₁₀...si bi₂-in-sa₂
agarin₄-e i₃-he-nun-na-gin₇ ŋiš₃...
{ŋiš}al zu₂ sig₉-ga-ni muš ad₆(|LU₂.LAGAB×U|) gu₇ niŋ₂ šu...
{ŋiš}u₃-šub ŋar-ra-ni zar gu₂-nida u₈-e si sa₂-am₃
{d}kulla lu₂ šeg₁₂-e kalam-ma <unk>
{d}en-ki-ke₄ zag-ba nam-mi-in-gub
gu mu-un-ŋar us₂-e si bi₂-in-sa₂
a₂ unken-na-ka e₂ bi₂-in-ŋar šu-luh-e si bi₂-in-sa₂
nun gal-e uš ki nam-mi-in-tag šeg₁₂ ki nam-mi-in-us₂
uš ki tag-ga-ni nu-silig-ge
e₂ zid du₃-a-ni nu-kar₂-kar₂-re
nir-gam-ma-ni {d}tir-an-na-gin₇ an-šag₄-ge us₂-sa
{d}muš-dam-ma šidim gal {d}en-lil₂-la₂-ke₄
{d}en-ki-ke₄ zag-ba nam-mi-in-gub
edin uru₁₆-na men kug nam-mi-in-guru₃
an-edin-na sun₄ {na₄}za-gin₃ am₃-la₂ suh₁₀...am₃-keše₂
ki dug₃-ga u₂-šim giri₁₇-zal-am₃ šu gal mu-un-du₇-du₇
maš₂-anše an-edin-na mi-ni-in-lu me-te-aš bi₂-ib-ŋal₂
šeg₉ šeg₉-bar u₂-numun-na mu-un-lu e-ne su₃-ud-bi mu-un-e
ur-saŋ an-edin-na men-bi-im edin-na lugal-bi-im
piriŋ gal an-edin-na a₂-tuku gal a₂ mah {d}en-lil₂-la₂-kam
{d}šakkan₂ lugal hur-saŋ-ŋa₂-ke₄
{d}en-ki-ke₄ zag-ba nam-mi-in-gub
tur₃ mu-un-du₃ šu-luh-e si bi₂-in-sa₂
amaš mu-un-ŋar i₃ gara₂ saŋ bi₂-in-šum₂
ki ninda gu₇ diŋir-re-e-ne-ke₄ giri₁₇-zal-la mi-ni-in-gi₄
edin u₂-šim-gin₇ du₃-a he₂-ŋal₂ sa₂ bi₂-in-dug₄
lugal u₂-a zid e₂-an-na gu₅-li...
mussa ki aŋ₂ šul {d}suen-na dam kug...
in-nin₉ nin me gal-gal-la-ke₄
sila daŋal-la kul-aba{ki}ka e-ne su₃-ud-bi dug₄-dug₄
{d}dumu-zid{d}ušumgal-an-na gu₅-li an-na-kam
{d}en-ki-ke₄...
e₂-kur-re e₂ {d}en-lil₂-la₂-ke₄ niŋ₂ ŋal₂-la nam-si
{d}en-ki-da {d}en-lil₂ mu-un-da-hul₂ nibru{ki} giri₁₇-zal-am₃
in mu-un-dub bulug-ga mu-un-si-si
{d}en-ki-ke₄ {d}a-nun-na-ke₄-ne-er
iri{ki}a ki-ur₃-ra ša-mu-un-di-ni-in-ŋar
a-šag₄-ga gan₂-ne₂ ša-mu-un-de₃-ni-in-ŋar
ur-saŋ gud ha-šu-ur₂-ta e₃-a gu₃ huš de₂-de₂-e
šul {d}utu gud silim-ma gub-ba u₃-na silig ŋar-ra
ad-da iri-gal ki ud e₃-a niŋir...an kug-ga
di-kud ka-aš bar kiŋ₂ diŋir-re-e-ne
sun₄ {na₄}za-gin₃ la₂ an kug-ga an-ur₂-ta e₃-a
{d}utu dumu {d}nin-gal-e tud-da
{d}en-ki-ke₄ an ki niŋin₂-na-ba zag-ba nam-mi-in-gub
mug mu-un-dun temen si bi₂-in-sa₂
{d}en-ki-ke₄ niŋ₂ nam-munus-a šu gal ba-ni-in-du₇
{d}en-ki-ra uŋ₃-e {tug₂}<unk> <unk> a...
teš₂ e₂-gal me-te lugal-la
{d}uttu munus zid niŋ₂-me-ŋar-ra
{d}en-ki-ke₄ zag-ba nam-mi-in-gub
ud-ba dili-ni ŋarza₂ taka₄-am₃
munus gal...{d}inana ŋarza₂ taka₄-am₃
{d}inana...{d}en-ki-ra
e₂-a ba-ši-in-kur₉ er₂ mu-na-še₈-še₈ di-bi nam-mu-na-ab-be₂
{d}a-nun-na diŋir...nam tar-tar-ra-bi
{d}en-lil₂-le...ma-ra-ni-in-ge-en
munus-me-en dili-ŋu₁₀-ne...bi₂-dug₄
kug {d}inana-me-en...me-a
{d}a-ru-ru nin₉...
{d}nin-tur₅ nin tud-tud-da
šeg₁₂ tud-tud kug nam-en-na-ni šu...
gi-dur kud im-ma-an ga-raš{sar}a-ni he₂-em-ma-da-an-ri
sila₃-ŋar-ra {na₄}za-gin₃ duru₅-ni šu he₂-em-ma-an-ti
a-la₂ kug na degₓ(RI)-ga-ni šu he₂-em-ma-da-an-ri
šag₄-zu kalam-ma he₂-em
lugal u₃-tud en u₃-tud-bi šu-ni-a he₂-en-ŋal₂
nin₉ e-ŋu₁₀ kug {d}nin-isin₂{si}na-ke₄
unu₂ šuba-a šu he₂-em-ma-an-ti nu-gig an-na he₂-em
an-e he₂-em-ma-gub kurku₂-a he₂-em-ma-ab-be₂
nin₉ e-ŋu₁₀ kug {d}nin-mug-ke₄
bulug kug-sig₁₇ ma-an-ga-ra kug-babbar šu he₂-em-ma-an-ti
{na₄}ŋiri₂-zu₂-gal an-ta-sur-ra-ni he₂-em-ma-da-an-ri
tibira kalam-ma he₂-em
lugal u₃-tud suh zid keše₂-de₃
en u₃-tud saŋ-men ŋa₂-ŋa₂ šu-na he₂-en-ŋal₂
nin₉ e-ŋu₁₀ kug {d}nisaba-ke₄
gi-1(diš)-nindan šu he₂-em-ma-an-ti
eš₂ za-gin₃ a₂-na ha-ba-an-la₂
me gal-gal-e gu₃ ha-ba-an-de₂-e
in he₂-dub-e ki he₂-sur-re dub-sar kalam-ma he₂-em
naŋ gu₇ diŋir-re-e-ne-ke₄ šu-ni-a he₂-en-ŋal₂
{d}nanše nin uru₁₆-e <unk>{mušen} kug-ga ŋiri₃-ni-še₃ ba-an-gub
enkud...he₂-em
ku₆ niŋ₂ dug₃-dug₃ mušen niŋ₂ ku₇-ku₇
a-a-ni {d}en-lil₂-ra nibru{ki}še₃ šu hu-mu-na-ra-gid₂-i
munus-me-en dili-ŋu₁₀-ne a-na bi₂-ak
kug {d}inana-me-en mar-za-ŋu₁₀ me-a
...dumu-ni kug {d}inana-ra...
...a-ra-an-la₂
...a-na a-ra-an-la₂...
...{d}inana a-na a-ra-an-la₂...
munus gu₃...gu₃ ha-ba-e-de₂
a₂-bi-še₃ ha-ba-e-re-a-ed₃
a₂ ur-saŋ-ba tug₂ he₂-em-mi-dul
zag zid-da-bi zag gab₂-bu-bi šu bal...
tug₂ a₂ munus-a he₂-em-mi-mur₁₀
eme munus-a ka-ba ha-ba-e-ni-ŋar
{ŋiš}bal {ŋiš}kirid šu-še₃ he₂-em-mi-šum₂
munus še-er-ka-an-bi...ha-ba-e-ri-a-dug₄
ešgiri₂ šibir {ŋiš}ma-nu nam-sipad-da zag-ba he₂-em-de₃-gub
ki-sikil {d}inana a-na-ra-la₂ a-na-ra-ab-tah-e-en-de₃-en
me₃ šen-šen-na inim-ŋar-ra-ba inim til₃-a he₂-ne-de₃-en
<unk> ba a₁₂-ra₂-bu{mušen} nu-me-en-na inim hul hu-mu-ne-de₃-en
gu si sa₂-a hu-mu-e-suh₃-suh₃
ki-sikil {d}inana gu suh₃-a si hu-mu-e-ni-sa₂
tug₂ hu-mu-e-ni-ŋar gada hu-mu-e-ni-mur₁₀
mug hu-mu-e-ni-dun {ŋiš}bal hu-mu-e-ni <unk>
...guz-za gu-du gun₃-a hu-mu-e-ni-gun₃
{d}inana saŋ sahar-re-eš he₂-mu-e-dub saŋ numun-e-eš he₂-mu-e-ŋar
{d}inana niŋ₂ nu-gul-u₃ he₂-mu-e-gul niŋ₂ nu-sig₁₀-ge₅ he₂-mu-e-sig₁₀
šem₃ a-nir-ra-da tug₂ he₂-em-mi-si-ig
ki-sikil {d}inana tigi a-da-ab e₂-ba he₂-em-mi-gi₄
lu₂ u₆ di igi nu-kuš₂-u₃-me-en
ki-sikil {d}inana pu₂ su₃-ra₂ eš₂ la₂ nu-zu-me-en
i₃-ne-eš₂ šag₄ gu₂-bi nam-gi₄ kalam ki-bi he₂-em-gi₄
šag₄ {d}en-lil₂-la₂ gu₂-bi nam-gi₄ kalam ki-bi he₂-em-gi₄
šag₄ gu₂-bi gi₄-a nam-lu₂-u₁₈-lu-ka
...<unk>...niŋ₂ nam-ba-e-ŋa₂-ŋa₂
...tab-ba-zu he₂-a
...mu-e-da-an <unk>
...
...suh₁₀ za-gin₃...
...<unk>...
...gu₃ de₂-de₂-bi...
...<unk> <unk>...
...<unk>...
...
...mu-ra-ni-ib...
...
...ŋar-ra-a
...
...tuku
...a
...ba
...

Cuneiform:
<SURFACE>
𒂗𒈤𒁲𒀭𒆠𒉪𒅅𒉎𒋼𒈾
𒀀𒀀𒀭𒂗𒆠𒄞𒁮𒀀𒊑𒀀𒄠𒃲𒂊𒌅𒁕
𒊩𒅗𒂵𒆳𒃲𒀭𒂗𒆤𒇷𒆠𒉘𒀭𒆬𒂵
𒈗𒄑𒈩𒍪𒀊𒀀𒆕𒀀𒆳𒆳𒋫𒅍𒆷
𒃲𒁔𒈤𒉣𒆠𒂵𒁺𒁀
𒄑𒈪𒁉𒀭𒆠𒀀𒌋𒌆𒆷
...𒄑𒃾𒈾𒌧𒈠𒇲𒀀
...𒂗𒃶𒅅𒆷𒀭𒀀𒉣𒈾𒆤𒉈
...𒆠𒀀𒅅𒂍𒆳𒊏𒃮𒅅𒀭𒆠𒀀
...𒈤𒍪𒀊𒋫𒋛𒂵𒁴𒃲𒀭𒆠𒀀
...𒅆𒁹𒅍𒆷𒉌𒆳𒊮𒄀𒁲𒁲
...𒅇𒌅𒇻𒅆𒅇𒌅𒁕
...𒅇𒌅𒊾𒁇𒅇𒌅𒁕
...𒊮𒁺𒈠𒋛𒅗𒂵𒊮𒄯𒊕𒂷𒅗
...𒅊𒂵𒁀𒇽𒉡𒆭𒆭𒁕
...𒄀𒄬𒄬𒆷𒁶𒅆𒍪𒅎𒅆𒅅
𒌓𒋃𒂊𒌗𒂍𒁀𒆭𒆭𒈬𒋗𒌌𒌌𒁕
𒈬𒋗𒌌𒌺𒂊𒌍𒁇𒋧𒈬𒁕
𒌍𒁇𒆥𒌓𒁕𒋛𒁲𒁲𒂊𒁕
𒀀𒀀𒀭𒂗𒆠𒌧𒊕𒋛𒀀𒁀𒈗𒁉𒍝𒂊𒈨𒂗
𒅗𒁀𒀀𒍪𒃻𒅎𒇻𒇻𒃶𒅅𒆠𒉈𒅁𒍑
𒉺𒍪𒄖𒄧𒁀𒅊𒂵𒃰𒄩𒀜𒂊𒌌𒀀
...𒀭𒊑𒂊𒉈𒅗𒈨𒋼𒀸𒅎𒈪𒌈𒅅
...𒄑𒄑𒌁𒁀𒆕𒀀𒌆𒋠𒋤𒂊𒈾𒉆
...𒍣𒃢𒍣𒈾𒁻𒂊𒈨𒋼𒀸𒅎𒈪𒌈𒅅
...𒃷𒍣𒁕...𒌝𒈪𒅔𒊏
...𒄦𒇯𒄦𒈦𒂊𒄘𒅎𒁕𒄥𒊑
...𒉌𒈾𒉆𒂵𒈾𒉆𒉣𒇬𒁦𒂊𒉆𒁺
...𒄿𒇻𒇴𒈠𒈾𒄭𒄀𒌍𒅎𒈪𒅁𒁉
𒀖𒆪𒉈𒁔𒁔𒂁𒍀𒊏𒅗𒈾𒌓𒅎𒁲𒉌𒅁𒉌𒂊
𒆥𒋝𒋼𒀕𒃲𒀭𒊑𒂊𒉈𒅗𒈨𒋼𒀸𒅎𒈪𒅁𒅅
𒅗𒍪𒄨𒂊𒀉𒆗𒉌𒁶𒊮𒂵𒈬𒉌𒅅
𒄞𒀉𒄥𒊏𒁶𒆦𒀀𒈬𒌧𒌌𒌌
𒅗𒍪𒆠𒂖𒂊𒄭𒇷𒀀𒉌𒁶𒊕𒂷𒈬𒉌𒅔𒅅
...𒃻𒃻𒊏𒁉𒌧𒂊𒅆𒂍𒈬𒂊
...𒋧𒂵𒀀𒀭𒆜𒂊𒀀𒀭𒊏
...<unk>𒆕𒀀𒀉𒁉𒈾𒋤𒂊
...𒁈𒁈𒆤𒂊𒉈
...𒄾𒄾𒆷𒁕𒁲𒁲𒂊𒉈
...𒆳𒃲𒀭𒂗𒆤𒇷𒀉𒈬𒌧𒁕𒀭𒉘
...𒂗𒃶𒅅𒆷𒂗𒄑𒌆𒉿𒂵
...𒀭𒉌𒆠𒉘𒃶𒌌𒉣𒆠𒂵
...𒌍𒁇𒆠𒁉𒂠𒃻𒉆𒋻𒊑𒃲𒍪
...𒌓𒉈𒊕𒁀𒀊𒄄𒌗𒂍𒁀𒁀𒀭𒆭
...𒋃𒁉𒁲𒁀𒀊𒅗
...𒌧𒆠𒆪𒁀𒉈𒅔𒆪
...<unk><unk>𒈾𒃰𒁉𒉈𒅔𒍑
...𒋗𒌌𒀀
...𒋢<unk>𒁀𒀭𒄄
...<unk><unk>𒄑𒆪𒂍𒁀𒉈𒅔𒄄
...𒂗𒌧𒆠𒆪𒁀𒉈𒅔𒄀𒂗
...𒌧𒆰𒀀𒌓𒁺𒉌𒆰𒍣𒃶𒄿𒄿
𒀭𒉡𒁶𒄷𒄭𒇇𒍣<unk>𒌓𒁺𒉌𒃢𒍣𒃶𒅇𒌅
𒀖𒆰𒌓𒁺𒉌𒀫𒍣𒃶𒅇𒌅
𒍚𒍣<unk>𒌓𒁺𒉌𒈧𒍣𒃶𒅇𒌅
𒃷𒉌𒃷𒍣<unk>𒅇𒌧𒌓𒁺𒂗
𒄦𒇯𒄦𒈦𒂊𒀭𒂔𒈾𒄘𒄷𒈬𒌧𒄥𒄥𒊑
𒌧𒈠𒆠𒋰𒁀𒀀𒅇𒁀𒌓𒁺𒂗
...
𒀭𒂗𒆠𒈗𒍪𒀊𒆤𒉎𒃲𒈾𒆳𒆪𒁲𒍣𒉈𒌍𒈾𒂊
𒀀𒀀𒈬𒈗𒀭𒆠𒆤
𒀭𒆠𒀀𒉺𒌓𒁺𒈠𒉌𒅔𒀝
𒉽𒈬𒈗𒆳𒆳𒊏𒆤
𒈨𒈬𒌧𒌴𒌴𒈨𒋗𒈬𒂠𒈬𒌧𒃻
𒂍𒆳𒊑𒂍𒀭𒂗𒆤𒇲𒋫
𒍪𒀊𒉣𒆠𒈬𒂠𒉆𒃴𒈬𒁺
𒀀𒍣𒄠𒃲𒂊𒊑𒀀𒈨𒂗𒌉𒊕𒀭𒈾𒈨𒂗
𒌓𒃲𒆠𒃲𒆷𒌓𒁺𒀀𒈨𒂗𒂗𒃲𒌧𒈨𒂗
𒄘𒃲𒁈𒁈𒆤𒉈𒈨𒂗𒀀𒀀𒆳𒆳𒊏𒈨𒂗
𒋀𒃲𒀭𒊑𒂊𒉈𒈨𒂗𒃶𒅅𒋗𒌌𒈨𒂗
𒈩𒅅𒀭𒆠𒁉𒁕𒈨𒂗
𒄑𒌆𒉿𒄑𒌆𒉿𒎓𒋡𒆳𒆳𒊏𒈨𒂗
𒀭𒈗𒁕𒁈𒀭𒈾𒅗𒁲𒋛𒁲𒂊𒈨𒂗
𒀭𒂗𒆤𒁕𒆳𒊏𒅆𒅅𒆷𒅗𒉆𒄭𒋻𒊏𒈨𒂗
𒉆𒋻𒊏𒆠𒌓𒌓𒁺𒀀𒆤𒋗𒂷𒈬𒌧𒅅
𒀭𒎏𒌅𒊑𒊩𒍣𒅗𒂵𒈨𒂗
𒀭𒎏𒄯𒊕𒂷𒆤𒈬𒄭𒄷𒈿𒀀𒈨𒂗
𒅆𒁺𒀭𒀀𒉣𒈾𒆤𒉈𒈨𒂗
𒅇𒌅𒁕𒌉𒊕𒀭𒆬𒂵𒈨𒂗
𒂗𒂊𒉆𒈤𒈬𒌧𒁺𒀀𒋫
𒉣𒃲𒂊𒉎𒋼𒉌𒍠𒊩𒈪𒉌𒅔𒅗𒂵𒋫
𒀭𒀀𒉣𒈾𒆃𒀀𒊏𒍪𒀀𒅆𒅎𒈠𒀭𒁻𒁻𒄀𒌍
𒂗𒉆𒃴𒈠𒄊𒁺𒁀
𒌍𒁇𒆥𒂷𒍠𒊩𒅗𒂵𒀭𒂗𒆠𒍠𒊩
𒈫𒄰𒈠𒂠𒉆𒃲𒄾𒆷𒁕
𒀭𒂗𒆠𒈗𒍪𒀊𒆤𒉎𒃲𒈾𒆳𒆪𒁲𒍣𒉈𒌍𒈾𒂊
𒂗𒈨𒂗𒅗𒂵𒍣𒁕𒈨𒂗𒊕𒁉𒂠𒌓𒁺𒀀𒈨𒂗
𒅗𒂵𒈬𒉣𒇬𒅎𒅆𒆕𒆕𒁦𒅎𒅆𒆸𒆸
𒀭𒂊𒌝𒈠𒋼𒅎𒃶𒅅𒆷𒀭𒋫𒀀𒀭𒂷
𒆠𒂊𒌝𒈠𒋼𒀀𒄞𒅇𒁀𒅅𒆷𒀀𒀭
𒀀𒃼𒅊𒅊𒂵𒁉𒌝𒈠𒋼
𒅗𒈬𒋫𒄦𒇯𒄦𒈦𒂊𒄘...
...𒀊𒆠𒂖𒆷𒉈𒆕𒈬𒄭𒂵𒉈𒄷𒈿
𒍪𒀊𒈬𒀊<unk>𒀀𒉈𒆕𒉆𒄭𒂵𒉈𒋻
𒂍𒈬𒄑𒈪𒁉𒆹𒈲𒀀...
𒂍𒈬𒋦𒄩𒂊𒌑𒋭𒂊𒅾𒅎𒅆𒋤𒂊
...𒆲𒈬𒈾𒋤𒂊
𒉅𒄷𒌑𒆠𒋧𒂵𒁀𒅝𒈬𒁕𒀭𒄄𒄄
𒂗<unk>...𒄑𒈠𒀭𒇲𒌍
...𒍠𒊩𒂷...
𒉣𒈨𒉣𒈨𒁺𒇽𒅆...
𒀀𒍤𒍤𒀀𒊬𒌓𒋤𒁺𒂷...
𒂗𒉽𒅊𒉣𒈨𒂬𒎏𒉽𒅊𒉣𒈨𒂬𒂊𒉈𒋗𒋛...
𒀀𒇉𒊭𒈠𒀊𒆬𒀊𒊮𒂵𒊭𒈠𒀊𒇲
𒍪𒀊𒂷𒂡𒆬𒉆𒊒𒈠𒀭𒇲
𒈣𒋽𒈬𒃞𒁰𒍪𒀊
𒊮𒁀𒄾𒄾𒆷𒊭𒈠𒉌𒅁𒁺
𒆹𒈤𒆠𒊮𒄀𒅆𒊒𒁕𒂷
𒀉𒁉𒊭𒈠𒀭𒋤𒂊𒄘𒊭𒈠𒀭𒈥𒈥𒂊
𒅗𒊏𒂊𒉈𒄑𒄐𒋗𒊭𒈠𒀭𒌌𒍑
𒂡𒊭𒈠𒀊𒄭𒄀𒉈𒀀𒇉𒊭𒈠𒀊𒄾𒇷𒉈
𒀭𒂇𒅊𒉺𒋼𒋛𒄑𒈣𒋽𒊏𒆤
𒉺𒆬𒄀𒋗...
𒀭𒂗𒆠𒈨𒂗𒈣𒁰𒍪𒀊𒂷𒀉𒊭𒈠𒉌𒅁𒉘𒂊
𒂗𒈨𒂗𒂷𒂊𒂵𒁺
𒀭𒂗𒆠𒈨𒂗𒌧𒂷𒀸𒂵𒀭𒌓𒁺
𒂗...𒋻𒋻𒊑𒈬𒂷𒂊...
...𒊏...
...𒂊𒅆𒂍𒂊...
...𒈠𒀊𒋧...
...𒂖𒆷...
...𒅊𒅊𒂵𒁉𒅆𒂍𒂵𒀀𒀭𒅗
𒆳...𒈣𒃶𒆠𒉌𒌇𒆠𒁉
...𒅆𒃶𒅎𒁕𒀀𒂃
𒄑𒈣𒉌𒌇𒆠𒈾𒄑𒃶𒂗𒆕
...𒈣𒃶𒆠𒈾𒀭𒍠𒃶𒂗𒇲
𒄑𒈣𒄄𒈝𒈨𒈛𒄩𒆠𒀀𒆤
𒆬𒄀𒆬𒌓𒁄𒂠𒃶𒀝𒂊
𒀭𒂗𒆤...𒆳𒆳𒊏𒊏𒂗𒆤𒆠𒂠𒃶𒈾𒀊𒁺
𒌷𒉡𒌇𒊏𒂍𒉡𒌇𒊏
...𒈧𒀲𒊕𒂊𒌍𒈬𒉌𒉺𒄸𒁺
𒉣...𒌓𒁺𒀀𒊏
𒀭𒀀𒉣𒈾𒆤𒉈𒊩𒍣𒈬𒌧𒉈𒉈
𒂗𒈨𒃲𒈨𒂖𒆷<unk>𒀀
𒈨𒃲𒈨𒊹𒊏𒄊𒁺𒁀
𒀭𒆠𒃻𒂼𒁀𒍠𒁺𒀀
𒉣𒆠𒆠𒆬𒆠𒆗𒆗𒆷𒀸𒈨𒈤𒋗𒋾𒀀
𒀭𒂗𒆠𒂗𒀭𒆠𒍠𒊩
𒉣𒃲𒌧𒈠𒈾𒌓𒁺𒀀𒊏
𒂗𒂗𒂊𒉈𒁈𒁈𒆤𒉈
𒅗𒅲𒅅𒉣𒆠𒂵𒆤𒉈
𒊮𒃰𒇲𒆠𒂗𒄀𒊏𒆤𒉈
𒉆𒈨𒍪𒀊𒈬𒈾𒀊𒁉𒉈
𒀀𒀀𒀭𒂗𒆠𒆠𒆬𒆠...𒅎𒈪𒅁𒁺𒁍𒉈
𒁖𒂍𒉣𒈾...
𒆠𒁺𒁀𒈬...
𒀊𒈤𒍪𒀊...
𒊮𒁀𒇷𒀭𒈾𒌑𒂖𒆷...
...𒆬𒆠𒂗<unk>𒈤...𒀭𒂗𒆠𒅗𒆤...𒅎𒁲𒂊𒉈
𒆲𒊕𒉣𒆠𒂵𒋼𒀀𒄭𒂵𒅎𒈪𒌈𒃴𒂊𒉈
𒁰𒍪𒀊𒋼𒀀𒄭𒋼𒀀𒈤𒅎𒈪𒅁𒁾𒂊𒉈
𒊻𒂵𒆬𒈬𒈾𒂷𒂷𒉈
𒀀𒊏𒍪𒀀𒊏𒍪𒈬𒈾𒀊𒁉𒉈
...
𒀀𒈪𒂗...
𒀭𒂗𒆠𒊏<unk>...<unk>𒀀𒁕𒎙𒈾...
𒋦𒈦𒄩𒂊...
𒉣𒃲𒊏...𒀀𒁕𒎙𒈬𒈾𒂊
𒄞𒄩𒂊𒄀𒍣𒌉𒌉𒇲𒁉𒆲...
𒌶𒃲𒍪𒀊𒋫𒋛𒂵𒀭𒊨𒂊𒌍𒀝𒂊
𒄑𒈪𒁉𒆠𒊹𒊏𒇲𒀀𒌧𒂊𒉎𒋼𒂗𒋼
𒍑𒊕𒈣𒈮𒆹...𒆕𒀀𒆳𒆳𒋫𒅍𒆷
𒂗𒉺𒋼𒋛𒃲𒍪𒀊𒆤
𒁰𒍪𒀊𒅗𒀉𒊭𒈬𒌧𒉘𒂊
𒈩𒍪𒀊𒋫𒊺𒅕𒅗𒀭𒅗𒂵
𒉣𒆠𒆠𒆬𒆠𒆗𒆗𒆷𒀸𒈨𒈤𒋗𒋾𒀀
𒉡𒌉𒈤𒆳𒊏𒌉𒀭𒂗𒆤𒇲𒆤
𒄀𒈲𒆬𒂵𒋗𒅎𒈪𒅔𒂃
𒌨𒊕𒍪𒀊𒂠...
...
𒀭...
𒇽...<unk>...
𒀭𒁎...
𒂗𒊏𒄑𒈣𒋗...
𒀭𒂇𒅊𒉺𒋼𒋛...
𒂗𒊏𒉺𒆬𒋗...
𒆷𒄩𒈠𒇉𒊏𒐐𒁉𒊩𒍣...
𒅗𒊏𒂊𒉈𒃶𒃵𒄷𒀭𒈾𒁶...
𒈗𒅇𒈾𒁺𒀀𒀀𒀭𒂗𒆠𒌧𒈠...
𒉣𒃲𒌧𒈠...
𒃶𒅅𒀭𒆠𒀀𒉺𒌓𒁺𒈬𒈾𒀊𒀝
𒀭𒂗𒆠𒆤𒉆𒅎𒈪𒅁𒋻𒊑
𒆠𒂗𒄀𒆳𒃲𒈠𒁕𒀭𒆠
𒊺𒅕𒍣𒅍𒊒𒌓𒌓𒁺𒋫𒌓𒋗𒍑𒌧𒂊𒈨𒋧𒈬
𒈨𒍪𒈨𒈤𒋗𒉡𒆭𒆭
𒊮𒍪𒃴𒆓𒇽𒉡𒅆𒊒𒉈
𒌣𒍣𒆠𒀭𒅇𒌅𒍝𒀭𒁶𒋗𒉡𒋼𒂷
𒈗𒅇𒌅𒈽𒍣𒆟𒉈
𒂗𒅇𒌅𒊕𒃞𒂷𒂷
𒂗𒍪𒂗𒅂𒀭𒈗𒁕𒁈𒀭𒈾𒄿𒅎𒆪
𒈗𒍪𒆳𒃲𒀀𒀀𒀭𒂗𒆤
𒄑𒂞𒁶𒊹𒅗𒄀𒊭𒈬𒊏𒀭𒄃𒅁𒀀𒀀𒆳𒆳𒊏𒆤
𒀭𒀀𒉣𒈾𒀭𒃲𒃲𒂊𒉈
𒊮𒍝𒆠𒃡𒊏𒋗𒁀𒉌𒅔𒋾𒌍
𒄀𒀕𒈾𒄑𒀸𒄑𒀸𒍝𒌑𒈪𒉌𒅁𒋤𒋤𒉈
𒂍𒆠𒂗𒄀𒉣𒇬𒍪𒃶𒆕𒆕𒀖𒍪𒃶𒇻𒇻
𒁦𒍪𒃶𒃻𒃻𒇻𒍪𒃶𒊹𒊹
𒄀𒀕𒈾𒍪𒀭𒉌𒃶𒅎𒍑
...𒍣𒍪𒋗𒀭𒂠𒃶𒅎𒅍
𒀭𒀀𒉣𒈾𒆤𒉈𒊮𒍪𒀀𒉆𒃶𒅎𒁕𒀊𒋻𒊑𒉈
𒀊𒋀𒀕𒆠𒂊𒉆𒈪𒅁𒁳
𒀭𒂗𒆠𒈗𒍪𒀊𒆤𒉆𒅎𒈪𒅁𒋻𒊑
𒌷𒈨𒋼𒅅𒆷𒀀𒋗𒉀𒋗𒉀𒄞𒁲𒈠𒁺𒁀
𒁈𒉆𒃶𒆳𒊏𒄭𒁁𒁺𒄯𒊕𒁶𒅍𒆷
𒄑𒌁𒄩𒋗𒌫𒊏𒄑𒈪𒂼𒆷𒊊𒉌𒋫𒉪𒅅
𒈨𒋗𒌌𒀀𒍪𒋛𒃶𒅎𒁲
𒆳𒃲𒀭𒂗𒆤𒇷𒀭𒆠𒀀𒈬𒈤𒍪𒈪𒉌𒅔𒅆𒊒
𒌷𒉆𒋻𒊏𒀭𒂗𒆠𒂵𒈨𒂗
𒀊𒋀𒀕𒆠𒄘𒀭𒂠𒃶𒍣
𒆳𒈨𒈛𒄩𒆠𒉆𒈪𒌈𒁳
𒀭𒂗𒆠𒈗𒍪𒀊𒆤𒉆𒉆𒈪𒌈𒋻𒊑
𒆳𒈪𒄑𒍪𒄑𒃲𒃶𒅎𒄑𒌁𒍪𒈩𒆳𒊏𒃶𒅎
𒄑𒄖𒍝𒁉𒂍𒃲𒈗𒆷𒆤...𒃶𒅎𒈪𒅁𒅅
𒄀𒍪𒄀𒃲𒃶𒅎𒄀...
𒌨𒊕𒂊𒆠𒀞𒅗𒄑𒆪...
𒄞𒍪𒄞𒃲𒃶𒅎𒄞...
𒅗𒁉𒅗𒄠𒆳𒊏𒅗...
𒈨𒃲𒀭𒊑𒂊𒉈𒆤𒋗...
𒁯𒄷𒁯𒄷𒆳𒊏𒅾𒎎𒍝𒄢...
𒄷𒍪𒀭𒄩𒉌𒄷...
𒅲𒅲𒁉𒂍𒃲𒈗𒆷𒅗...
𒆬𒍪𒆬𒄀𒃶𒅎
𒍏𒍪𒀭𒈾𒌓𒅗𒁇𒊏...
𒆳𒃻𒉆𒍪...
𒉆𒇽𒍇𒍪𒃶...
...𒀴𒋰𒁀𒉌𒅕𒄞𒁶𒃶𒂗𒌓𒁺𒉈
...<unk><unk>𒌷𒆠<unk>...𒈾𒆤
...<unk>𒁶<unk>𒁀𒀭𒀝
...𒉌𒌇𒆠𒈾𒈬𒌧𒂖𒈬𒌧𒌓𒌓
...𒍠𒁀𒉆𒈪𒅔𒁺
...𒀊𒉩𒂠𒁀𒀭𒋧𒄩...<unk>𒉌𒅥𒂊
...𒃷𒍣𒂠𒁀𒀭𒋧𒅗𒈝𒁉...
...𒉏𒆠...
<unk>𒁶𒌨𒁉...
𒈗𒀭𒂗𒆤𒇷𒀉...
𒂍𒁉𒈬𒌧𒅆𒌨𒂦𒁉...
𒆬𒎎𒍝𒆳𒁉𒂍𒃻𒂵𒁉
𒀭𒂗𒆤𒈗𒆳𒆳𒊏𒊏𒂗𒆤𒆠𒂠𒃶𒈾𒀊𒁺
𒌷𒉡𒌇𒂍𒉡𒌇𒊏
𒀭𒂗𒆠𒆤𒈥𒌅𒈧𒀲𒊕𒂊𒌍𒈬𒉌𒉺𒄸𒁺
𒆠𒁉𒋫𒅆𒉌...
𒀀𒀀𒀭𒂗𒆠𒀀𒇉𒌓𒄒𒉣𒈾𒉆𒈪𒅔𒅍𒀀𒋫
𒄞𒌌𒌌𒁶𒅇𒈾𒈬𒌧𒈾𒁺
𒍑𒅎𒍣𒍣𒄭𒅎𒉪𒊑
𒀀𒇉𒄘𒃼𒀀𒉌𒇷...
𒉦𒌑𒆰𒈾𒁦𒄈𒋰𒁀𒀫𒁉𒅗𒁲𒁮
𒀀𒇉𒄘𒃼𒄞𒌌𒁶𒀉𒈾...
𒍑𒅎𒍣𒃻𒊩𒍑𒁲𒉆𒁺
𒀀𒇉𒄘𒃼𒄠𒃲𒁶𒊮𒅎𒄾𒅇𒌅𒁀...
𒀀𒉆𒁺𒀀𒉌𒇷𒈾𒉆𒁷𒁉𒈾𒄭𒄀
𒊺𒉆𒁺𒊺𒄖𒉡𒈾𒉆𒌧𒂊𒈾𒅥𒂊
𒂍𒆳𒊑𒂍𒀭𒂗𒆤𒇲𒆤𒃻𒅅𒆷𒉆𒋛
𒀭𒂗𒆠𒁕𒀭𒂗𒆤𒈬𒌧𒁕𒄾𒂗𒆤𒆠...
𒂗𒂊𒉆𒂗𒂠𒈽...
𒉆𒈗𒂠𒂇𒍣𒈬𒌧𒀝
𒀉𒆏𒁍𒈾𒆠𒉆𒈪𒅔𒍑
𒃶𒅅𒆠𒋫𒈬𒈾𒊏𒁺
𒍣𒁕𒈾𒉺𒅅𒆷𒁉
𒀀𒇉𒄘𒃼𒀀𒇉𒌓𒄒𒉣𒈾𒌨𒅥𒅇𒁕
𒅗𒅗𒉌𒋫𒅘𒁲𒁕𒁉
𒄭𒉣𒂍𒃲𒋫𒉌𒁶𒁻𒀀𒀭
𒂗𒉆𒋻𒊏𒀭𒂗𒆠𒈗𒍪𒀊𒆤
𒀭𒂗𒉈𒇻𒇻𒆬𒅅𒀀𒇉𒁕𒆤
...𒍠𒁀𒉆𒈪𒅔𒁺
...<unk>𒄩𒋦𒄩𒁀𒀭𒋧
...𒄀𒌀𒄀𒆕𒁀𒀭𒋧
...
...𒀀𒁕𒎙...
𒊓𒆦𒊏𒉌𒄩𒉡𒌓𒁺
𒃻𒆟𒁕𒉌𒅇𒌅𒉡𒌓𒁺
𒄖𒇲𒀀𒈾𒄷𒉡𒌓𒁺
<unk>𒇽𒀉𒈤𒌉𒂡𒇭𒀀
𒀭<unk>𒇽𒄩𒂊𒆠𒉘𒂷
𒀭𒂗𒆠𒆤𒍠𒁀𒉆𒈪𒅔𒁺
𒂗𒂊𒀊𒈬𒌧𒃻𒀊𒆬𒂵𒀀𒀭𒊮𒁉𒃴𒆓𒀀𒀭
𒀀𒀊𒁀𒀊𒈬𒌧𒃻𒀊𒆬𒂵𒀀𒀭𒊮𒁉𒃴𒆓𒀀𒀭
𒀊𒊮𒁉𒄖𒄗𒀀𒃻𒇽𒉡𒍪𒀀
...𒆠𒁺𒁉𒀯𒃷<unk>𒀀
...𒆬𒂵𒅆𒉏𒈠𒁺𒁉𒀯𒄑𒇀𒂠𒉌<unk>
...𒀊𒄷𒈛𒄩𒄿𒍣𒍣𒂵𒀀𒀭𒈨𒉈𒁉𒍽𒀀
...𒀭...𒊕...
𒊮𒁉𒉈𒋼𒂗𒋼𒅎𒅆𒂷𒂷𒂍𒃲...
...𒆃...
𒀭𒂗𒆠𒊏...𒁈𒈤...
𒂗𒊏𒉌𒇷...
𒉣𒃲...𒅇𒌅...
<unk>𒄷𒀀𒀊𒁀𒁑<unk>...
𒀊𒃻𒄭𒀊𒃻...
𒂍𒆳𒊑𒂍...𒃻𒅅𒆷...
𒀭𒂗𒆠𒁕𒀭𒂗𒆤𒈬𒄾𒄾𒂗𒆤𒆠𒅗𒉌𒀀𒀭
...𒀊𒆬𒂵<unk>𒀀
...𒋤𒌓𒁲...𒃻𒊏
𒀀𒈪𒂗𒃲𒆷...
𒄿𒍣𒄷𒈛𒄩𒆳𒆪𒀊𒁀...
𒍣𒉺𒉘𒋫𒌓𒁺...
𒅔𒎐𒌓𒈣𒀏𒋓𒆠𒀀...𒄩...
𒀀𒀊𒁀𒆠𒃻𒂼𒆷𒁀
𒀭𒂗𒆠𒆤𒍠𒁀𒉆𒈪𒅔𒁺
𒅎𒀀𒀭𒀭𒈾𒅗𒅗𒁀𒀭𒌤
𒅎𒋛𒀀𒋛𒀀𒂵𒁶𒉈𒅔𒍑
𒀭𒌫𒂠𒍣𒂵...𒅎𒊬𒊑
𒇯𒇯𒃷𒂠...𒉌𒂷𒂷
𒌓𒃲𒆷<unk>𒀀𒃻𒄈𒁕𒌌𒌌
𒄑𒋛𒃻𒆬𒀭𒊮𒄀𒄃𒁀
𒌉𒀭𒈾𒆬𒅅𒀭𒆠𒀀
𒀭𒅎𒇽𒄭𒅅𒌉𒀭𒈾𒆤
𒀭𒂗𒆠𒆤𒍠𒁀𒉆𒈪𒅔𒁺
𒄑𒀳𒄑𒌋𒌆𒂟𒁉𒋛𒁀𒀭𒁲
𒉣𒃲𒀭𒂗𒆠𒆤𒄞𒋛𒆦𒍑𒀀𒁀𒀭𒋧
𒀊𒉆𒆬𒄀𒅗𒁀𒀭𒂃
𒃷𒉌𒍣𒉈𒊺𒁀𒀭𒊬
𒂗𒈽𒆟𒃶𒌌𒀭𒂔𒈾
𒀉𒌋𒆤𒀳𒀭𒂗𒆤𒇲
𒀭𒂗𒆠𒅎𒁺𒇽𒂊𒉽𒂊𒊏𒆤
𒀭𒂗𒆠𒆤𒍠𒁀𒉆𒈪𒅔𒁺
𒂗𒂊𒃷𒍣𒉈𒅗𒁀𒀭𒌤𒊺𒄖𒉡𒁀𒀭𒋧
𒀭𒂗𒆠𒆤𒍼𒍥𒄘𒃲𒆷𒊓𒍥𒁀𒀭𒌓𒁺
𒊺𒄞𒊺𒄖𒉡𒊺𒅔𒉡𒄩𒁉𒄦𒂠𒈬𒌧𒁾𒁾
𒀭𒂗𒆠𒆤𒄦𒇯𒄦𒈦𒂊𒅎𒈠𒁕𒀭𒋰𒋰
𒀭𒂗𒆤𒁕𒌧𒂊𒃶𒅅𒆷𒋗𒈬𒌧𒁲𒉌𒅁𒄫𒂊
𒊕𒁇𒁯𒁯𒅆𒋭𒋙𒋙
𒅔𒎐𒂊𒉈𒋤𒌓𒅅𒀉𒆗𒌧𒈠𒍣𒊕𒈪𒂵
𒀭𒊺𒌁𒃻𒄭𒃻𒆠𒊹𒊏𒆤
𒀭𒂗𒆠𒆤𒍠𒁀𒉆𒈪𒅔𒁺
𒉣𒃲𒂊𒄑𒀠𒂊𒊓𒉈𒅔𒋧...𒋛𒉈𒅔𒁲
𒂼𒋆𒂊𒉌𒄭𒉣𒈾𒁶𒍑...
𒄑𒀠𒅗𒋛𒂵𒉌𒈲𒇽𒇥𒅥𒃻𒋗...
𒄑𒅇𒊒𒃻𒊏𒉌𒇡𒄘𒄘𒉭𒇇𒂊𒋛𒁲𒀀𒀭
𒀭𒋞𒇽𒋞𒂊𒌧𒈠<unk>
𒀭𒂗𒆠𒆤𒍠𒁀𒉆𒈪𒅔𒁺
𒄖𒈬𒌧𒃻𒍑𒂊𒋛𒉈𒅔𒁲
𒀉𒌺𒈾𒅗𒂍𒉈𒅔𒃻𒋗𒈛𒂊𒋛𒉈𒅔𒁲
𒉣𒃲𒂊𒍑𒆠𒉆𒈪𒅔𒋳𒋞𒆠𒉆𒈪𒅔𒍑
𒍑𒆠𒋳𒂵𒉌𒉡𒍂𒄀
𒂍𒍣𒆕𒀀𒉌𒉡𒃸𒃸𒊑
𒉪𒃵𒈠𒉌𒀭𒌁𒀭𒈾𒁶𒀭𒊮𒄀𒍑𒊓
𒀭𒈲𒁮𒈠𒁶𒃲𒀭𒂗𒆤𒇲𒆤
𒀭𒂗𒆠𒆤𒍠𒁀𒉆𒈪𒅔𒁺
𒂔𒂗𒈾𒃞𒆬𒉆𒈪𒅔𒅍
𒀭𒂔𒈾𒅾𒎎𒍝𒆳𒀀𒀭𒇲𒈹...𒀀𒀭𒆟
𒆠𒄭𒂵𒌑𒋆𒅗𒉌𒀀𒀭𒋗𒃲𒈬𒌧𒌌𒌌
𒈧𒀲𒀭𒂔𒈾𒈪𒉌𒅔𒇻𒈨𒋼𒀸𒉈𒅁𒅅
𒊾𒊾𒁇𒌑𒆰𒈾𒈬𒌧𒇻𒂊𒉈𒋤𒌓𒁉𒈬𒌧𒂊
𒌨𒊕𒀭𒂔𒈾𒃞𒁉𒅎𒂔𒈾𒈗𒁉𒅎
𒊊𒃲𒀭𒂔𒈾𒀉𒌇𒃲𒀉𒈤𒀭𒂗𒆤𒇲𒄰
𒀭𒄊𒈗𒄯𒊕𒂷𒆤
𒀭𒂗𒆠𒆤𒍠𒁀𒉆𒈪𒅔𒁺
𒉣𒇬𒈬𒌧𒆕𒋗𒈛𒂊𒋛𒉈𒅔𒁲
𒁦𒈬𒌧𒃻𒉌𒂶𒊕𒉈𒅔𒋧
𒆠𒃻𒅥𒀭𒊑𒂊𒉈𒆤𒅗𒉌𒆷𒈪𒉌𒅔𒄄
𒂔𒌑𒋆𒁶𒆕𒀀𒃶𒅅𒁲𒉈𒅔𒅗
𒈗𒌑𒀀𒍣𒂍𒀭𒈾𒆪𒇷...
𒊩𒍑𒁲𒆠𒉘𒂄𒀭𒂗𒍪𒈾𒁮𒆬...
𒅔𒎐𒎏𒈨𒃲𒃲𒆷𒆤
𒋻𒂼𒆷𒆰𒀊𒆠𒅗𒂊𒉈𒋤𒌓𒁉𒅗𒅗
𒀭𒌉𒍣𒀭𒃲𒁔𒀭𒈾𒆪𒇷𒀭𒈾𒄰
𒀭𒂗𒆠𒆤...
𒂍𒆳𒊑𒂍𒀭𒂗𒆤𒇲𒆤𒃻𒅅𒆷𒉆𒋛
𒀭𒂗𒆠𒁕𒀭𒂗𒆤𒈬𒌧𒁕𒄾𒂗𒆤𒆠𒅗𒉌𒀀𒀭
𒅔𒈬𒌧𒁾𒁑𒂵𒈬𒌧𒋛𒋛
𒀭𒂗𒆠𒆤𒀭𒀀𒉣𒈾𒆤𒉈𒅕
𒌷𒆠𒀀𒆠𒃡𒊏𒊭𒈬𒌧𒁲𒉌𒅔𒃻
𒀀𒊮𒂵𒃷𒉌𒊭𒈬𒌧𒉈𒉌𒅔𒃻
𒌨𒊕𒄞𒄩𒋗𒌫𒋫𒌓𒁺𒀀𒅗𒍽𒌤𒌤𒂊
𒂄𒀭𒌓𒄞𒁲𒈠𒁺𒁀𒅇𒈾𒍂𒃻𒊏
𒀜𒁕𒌷𒃲𒆠𒌓𒌓𒁺𒀀𒂇...𒀭𒆬𒂵
𒁲𒋻𒅗𒀸𒁇𒆥𒀭𒊑𒂊𒉈
𒅾𒎎𒍝𒆳𒇲𒀭𒆬𒂵𒀭𒌫𒋫𒌓𒁺𒀀
𒀭𒌓𒌉𒀭𒎏𒃲𒂊𒌅𒁕
𒀭𒂗𒆠𒆤𒀭𒆠𒆸𒈾𒁀𒍠𒁀𒉆𒈪𒅔𒁺
𒈮𒈬𒌧𒂄𒋼𒋛𒉈𒅔𒁲
𒀭𒂗𒆠𒆤𒃻𒉆𒊩𒀀𒋗𒃲𒁀𒉌𒅔𒌌
𒀭𒂗𒆠𒊏𒌧𒂊𒌆<unk><unk>𒀀...
𒌨𒂍𒃲𒈨𒋼𒈗𒆷
𒀭𒋸𒊩𒍣𒃻𒈨𒃻𒊏
𒀭𒂗𒆠𒆤𒍠𒁀𒉆𒈪𒅔𒁺
𒌓𒁀𒀸𒉌𒉺𒈗𒋺𒀀𒀭
𒊩𒃲...𒀭𒈹𒉺𒈗𒋺𒀀𒀭
𒀭𒈹...𒀭𒂗𒆠𒊏
𒂍𒀀𒁀𒅆𒅔𒆭𒀀𒅆𒈬𒈾𒋁𒋁𒁲𒁉𒉆𒈬𒈾𒀊𒁉
𒀭𒀀𒉣𒈾𒀭...𒉆𒋻𒋻𒊏𒁉
𒀭𒂗𒆤𒇷...𒈠𒊏𒉌𒅔𒄀𒂗
𒊩𒈨𒂗𒀸𒈬𒉈...𒉈𒅗
𒆬𒀭𒈹𒈨𒂗...𒈨𒀀
𒀭𒀀𒊒𒊒𒎐...
𒀭𒎏𒌅𒎏𒌅𒌅𒁕
𒋞𒌅𒌅𒆬𒉆𒂗𒈾𒉌𒋗...
𒄀𒄙𒋻𒅎𒈠𒀭𒂵𒆜𒊬𒀀𒉌𒃶𒅎𒈠𒁕𒀭𒊑
𒋡𒃻𒊏𒎎𒍝𒆳𒀀𒉌𒋗𒃶𒅎𒈠𒀭𒋾
𒀀𒇲𒆬𒈾𒊑𒂵𒉌𒋗𒃶𒅎𒈠𒁕𒀭𒊑
𒊮𒍪𒌧𒈠𒃶𒅎
𒈗𒅇𒌅𒂗𒅇𒌅𒁉𒋗𒉌𒀀𒃶𒂗𒅅
𒎐𒂊𒈬𒆬𒀭𒎏𒅔𒋛𒈾𒆤
𒋼𒀕𒍝𒈽𒀀𒋗𒃶𒅎𒈠𒀭𒋾𒉡𒍼𒀭𒈾𒃶𒅎
𒀭𒂊𒃶𒅎𒈠𒁺𒅗𒀭𒉌𒋛𒀀𒃶𒅎𒈠𒀊𒁉
𒎐𒂊𒈬𒆬𒀭𒎏𒈮𒆤
𒁑𒆬𒄀𒈠𒀭𒂵𒊏𒆬𒌓𒋗𒃶𒅎𒈠𒀭𒋾
𒎎𒄈𒅗𒃲𒀭𒋫𒋩𒊏𒉌𒃶𒅎𒈠𒁕𒀭𒊑
𒁾𒉄𒌧𒈠𒃶𒅎
𒈗𒅇𒌅𒈽𒍣𒆟𒉈
𒂗𒅇𒌅𒊕𒃞𒂷𒂷𒋗𒈾𒃶𒂗𒅅
𒎐𒂊𒈬𒆬𒀭𒊺𒉀𒆤
𒄀𒁹𒃻𒋗𒃶𒅎𒈠𒀭𒋾
𒂠𒍝𒆳𒀉𒈾𒄩𒁀𒀭𒇲
𒈨𒃲𒃲𒂊𒅗𒄩𒁀𒀭𒌤𒂊
𒅔𒃶𒁾𒂊𒆠𒃶𒋩𒊑𒁾𒊬𒌧𒈠𒃶𒅎
𒅘𒅥𒀭𒊑𒂊𒉈𒆤𒋗𒉌𒀀𒃶𒂗𒅅
𒀭𒀏𒎏𒂗𒂊<unk>𒄷𒆬𒂵𒄊𒉌𒂠𒁀𒀭𒁺
𒍠𒄩...𒃶𒅎
𒄩𒃻𒄭𒄭𒄷𒃻𒆯𒆯
𒀀𒀀𒉌𒀭𒂗𒆤𒊏𒂗𒆤𒆠𒂠𒋗𒄷𒈬𒈾𒊏𒁍𒄿
𒊩𒈨𒂗𒀸𒈬𒉈𒀀𒈾𒉈𒀝
𒆬𒀭𒈹𒈨𒂗𒈥𒍝𒈬𒈨𒀀
...𒌉𒉌𒆬𒀭𒈹𒊏...
...𒀀𒊏𒀭𒇲
...𒀀𒈾𒀀𒊏𒀭𒇲...
...𒀭𒈹𒀀𒈾𒀀𒊏𒀭𒇲...
𒊩𒅗...𒅗𒄩𒁀𒂊𒌤
𒀉𒁉𒂠𒄩𒁀𒂊𒊑𒀀𒇯𒁺
𒀉𒌨𒊕𒁀𒌆𒃶𒅎𒈪𒌋𒌆
𒍠𒍣𒁕𒁉𒍠𒆏𒁍𒁉𒋗𒁄...
𒌆𒀉𒊩𒀀𒃶𒅎𒈪𒌆
𒅴𒊩𒀀𒅗𒁀𒄩𒁀𒂊𒉌𒃻
𒄑𒁄𒄑𒆟𒋗𒂠𒃶𒅎𒈪𒋧
𒊩𒊺𒅕𒅗𒀭𒁉...𒄩𒁀𒂊𒊑𒀀𒅗
𒂙𒌋𒂙𒄑𒈠𒉡𒉆𒉺𒇻𒁕𒍠𒁀𒃶𒅎𒉈𒁺
𒆠𒂖𒀭𒈹𒀀𒈾𒊏𒇲𒀀𒈾𒊏𒀊𒈭𒂊𒂗𒉈𒂗
𒀞𒊿𒊿𒈾𒅗𒃻𒊏𒁀𒅗𒋾𒀀𒃶𒉈𒉈𒂗
<unk>𒁀𒌓𒁺𒁍𒄷𒉡𒈨𒂗𒈾𒅗𒅆𒌨𒄷𒈬𒉈𒉈𒂗
𒄖𒋛𒁲𒀀𒄷𒈬𒂊𒄗𒄗
𒆠𒂖𒀭𒈹𒄖𒄗𒀀𒋛𒄷𒈬𒂊𒉌𒁲
𒌆𒄷𒈬𒂊𒉌𒃻𒃰𒄷𒈬𒂊𒉌𒌆
𒈮𒄷𒈬𒂊𒉌𒂄𒄑𒁄𒄷𒈬𒂊𒉌<unk>
...𒈝𒍝𒄖𒁺𒁯𒀀𒄷𒈬𒂊𒉌𒁯
𒀭𒈹𒊕𒅖𒊑𒌍𒃶𒈬𒂊𒁾𒊕𒆰𒂊𒌍𒃶𒈬𒂊𒃻
𒀭𒈹𒃻𒉡𒄢𒅇𒃶𒈬𒂊𒄢𒃻𒉡𒋧𒆠𒃶𒈬𒂊𒋧
𒀚𒀀𒉪𒊏𒁕𒌆𒃶𒅎𒈪𒋛𒅅
𒆠𒂖𒀭𒈹𒁆𒈜𒀀𒁕𒀊𒂍𒁀𒃶𒅎𒈪𒄄
𒇽𒅆𒂍𒁲𒅆𒉡𒊨𒅇𒈨𒂗
𒆠𒂖𒀭𒈹𒇥𒋤𒁺𒂠𒇲𒉡𒍪𒈨𒂗
𒉌𒉈𒂠𒊮𒄘𒁉𒉆𒄄𒌧𒆠𒁉𒃶𒅎𒄄
𒊮𒀭𒂗𒆤𒇲𒄘𒁉𒉆𒄄𒌧𒆠𒁉𒃶𒅎𒄄
𒊮𒄘𒁉𒄄𒀀𒉆𒇽𒍇𒇻𒅗
...<unk>...𒃻𒉆𒁀𒂊𒂷𒂷
...𒋰𒁀𒍪𒃶𒀀
...𒈬𒂊𒁕𒀭<unk>
...
...𒈹𒍝𒆳...
...<unk>...
...𒅗𒌤𒌤𒁉...
...<unk><unk>...
...<unk>...
...
...𒈬𒊏𒉌𒅁...
...
...𒃻𒊏𒀀
...
...𒌇
...𒀀
...𒁀
...